b'\n_START_ARTICLE_\nAnselmi \xe2\x80\x93 nuori ihmissusi\n_START_SECTION_\nEsituotanto\n_START_PARAGRAPH_\nElokuvan k\xc3\xa4sikirjoitus perustuu Sami Palolammen vuonna 1994 saamaan alkuper\xc3\xa4isideaan elokuvasta, jonka nimeksi tulisi Anselmi \xe2\x80\x93 nuori ihmissusi. Elokuvan k\xc3\xa4sikirjoitusta on muokattu sen j\xc3\xa4lkeen useasti. Elokuvaa liitt\xc3\xa4\xc3\xa4 vanhoihin k\xc3\xa4sikirjoitusversioihin en\xc3\xa4\xc3\xa4 sen nimi.\n_START_SECTION_\nTuotanto\n_START_PARAGRAPH_\nElokuvan tuotannosta vastasi Matti Pekkasen ja Mikko Soukkalan perustama, Tampereella vaikuttava tuotantoyhti\xc3\xb6 Bottomland Productions Oy. Elokuvan tuotanto aloitettiin jo vuonna 2009, jolloin Pekkasen ja Soukkalan johdolla kuvattiin hieman yli kolmen minuutin mittainen, samanniminen lyhytelokuva. Alun perin trailerin kaltaisen lyhytelokuvan valmistumisen j\xc3\xa4lkeen tuotannon ajateltiin olevan valmis. Pian tuotantoryhm\xc3\xa4 kuitenkin muutti mielens\xc3\xa4 ja alkoi kehitell\xc3\xa4 aiheesta kokopitk\xc3\xa4\xc3\xa4 elokuvaa. Anselmin k\xc3\xa4sikirjoitusta ty\xc3\xb6stettiin aktiivisesti vuosina 2009\xe2\x80\x932013.\n_START_SECTION_\nKuvaukset\n_START_PARAGRAPH_\nElokuvan p\xc3\xa4\xc3\xa4kuvaukset aloitettiin 24.2.2011. Elokuvan ensimm\xc3\xa4inen teaser-traileri tosin kuvattiin jo aikaisemmin saman vuoden tammikuussa. Elokuva on kuvattu p\xc3\xa4\xc3\xa4osin Etel\xc3\xa4-Pohjanmaalla. Kuvauspaikkoihin lukeutuivat muun muassa Sein\xc3\xa4j\xc3\xa4rven kyl\xc3\xa4, K\xc3\xa4tk\xc3\xa4njoki ja Ranta-T\xc3\xb6ys\xc3\xa4 Alavudella. Elokuvan kirkkokohtausten kuvauspaikkana toimi Killinkosken kirkko._NEWLINE_Kuvauksia suoritettiin my\xc3\xb6s \xc3\x84ht\xc3\xa4rin Kukkeenkyl\xc3\xa4ss\xc3\xa4 sek\xc3\xa4 Per\xc3\xa4nteen kyl\xc3\xa4ss\xc3\xa4, jossa kuvauspaikaksi valikoitui V\xc3\xa4\xc3\xa4r\xc3\xa4kosken kartonkitehdas._NEWLINE_Tuotantoteknisist\xc3\xa4 syist\xc3\xa4 osa kuvauksista suoritettiin my\xc3\xb6s Kangasalla ja Lemp\xc3\xa4\xc3\xa4l\xc3\xa4ss\xc3\xa4, l\xc3\xa4hemp\xc3\xa4n\xc3\xa4 Bottomland Productions Oy -tuotantoyhti\xc3\xb6n sijaintia._NEWLINE_Elokuvan viimeinen virallinen kuvausp\xc3\xa4iv\xc3\xa4 oli 23.11.2013.\n_START_SECTION_\nVastaanotto\n_START_PARAGRAPH_\nAnselmin teatteriensi-ilta oli 24. tammikuuta 2014._NEWLINE_Elokuva oli ehdolla 13 sarjassa etel\xc3\xa4pohjalaisen elokuvapalkinnon Kalevi-palkinnon saajaksi 2015. Se voitti palkinnon yhdeks\xc3\xa4ss\xc3\xa4 sarjassa: paras elokuva, ohjaus, miesp\xc3\xa4\xc3\xa4osa, miessivuosa, kuvaus, \xc3\xa4\xc3\xa4nisuunnittelu, leikkaus, musiikki ja erikoisefektit._NEWLINE_Elokuvasta julkaistiin huhtikuussa 2016 kahden DVD-levyn kokonaisuus, joka sis\xc3\xa4lt\xc3\xa4\xc3\xa4 taustamateriaalia Anselmin synnyst\xc3\xa4.'